Diari Oficial de la Generalitat Valenciana


Sumari del DOGV 5264, del 23-05-2006 (2006/5731)

Acord de 6 de març de 2006, de la Comissió Territorial d'Urbanisme de València, relativa a taxació conjunta equipament carrer Església, 2, carrer Major, 1 i 3, d'Aldaia.
-------------------------------------------------------------------------------------------------------------------------------------------------------------------------

### Dades del document

Número de DOGV
:   5264

Data del DOGV
:   23-05-2006

Secció del DOGV
:   V. ALTRES ANUNCIS - F) EXPROPIACIONS

Número del document
:   2006/5731


Organisme emissor
:   Conselleria de Territori i Habitatge

Tipus de document
:   Anunci

Acord de 6 de març de 2006, de la Comissió Territorial d'Urbanisme de València, relativa a taxació conjunta equipament carrer Església, 2, carrer Major, 1 i 3, d'Aldaia. [2006/F5731]  
En relació amb l'expedient remés per l'Ajuntament d'Aldaia, relatiu a l'expropiació de terrenys pel procediment de taxació conjunta, dels béns i drets de titularitat privada necessaris per a executar la reserva de sòl necessària per a destinar a la xarxa primària de reserves de sòl dotacional dues parcel·les de sòl urbà (situades al c/ Església, núm. 2, i c/ Coladors, núm. 16) redelimitant en el cas del carrer de l'Església, núm. 2, l'àmbit de l'afecció com a reserva dotacional per a equipament administratiu institucional, adequant a aquest àmbit la catalogació de l'edifici, es destaquen els següents antecedents i fonaments jurídics:  
Antecedents  
U. El Ple de l'Ajuntament d'Aldaia, mitjançant un acord adoptat en sessió de 14 de febrer del 2003 va acordar aprovar el projecte d'expropiació, i es va sotmetre a informació pública per acord del ple d'aquesta mateixa data i publicat en el Diari Oficial de la Generalitat Valenciana numero 4.460, de 14 de març del 2003; en el Butlletí Oficial de la Província de València numero 66, de 19 de març del 2003, i en el diari Levante de data d'11 de març del 2003. Igualment va ser notificat individualment als propietaris de les finques afectades. Durant el termini d'exposició pública s'han presentat diversos escrits d'al·legacions, que han sigut informades per l'administració actuant en l'Acord de data 14 de desembre del 2004.  
Dos. El projecte consta de la llista de finques i descripció de béns i drets afectats, plans en què es determina l'àmbit territorial, amb fixació raonada del preu dels immobles i fulls de preu just individualitzats, per la qual cosa està complet i compleix el que estableix l'article 135 del Text Refós de la Llei del Sòl de 1976.  
Tres. Aldaia disposa de Pla General d'Ordenació Urbana que va ser aprovat definitivament per la Comissió Territorial d'Urbanisme en data 5 de gener de 1990.   
Quatre. L'objecte d'aquest expedient és l'expropiació pel procediment de taxació conjunta dels terrenys i edificacions necessaris per a executar la reserva de sòl necessària per a destinar a la xarxa primària de reserves de sòl dotacional dues parcel·les de sòl urbà (situades al c/ Església, núm. 2, i c/ Coladors, núm. 16) i es redelimita en el cas del carrer de l'Església, núm. 2, l'àmbit de l'afecció com a reserva dotacional per a equipament administratiu institucional, i s'adequa a aquest àmbit la catalogació de l'edifici.   
Cinc. Durant la tramitació de l'expedient es va sol·licitar informe, amb data eixida 14 de setembre del 2005, a la Gerència Regional del Cadastre de la Delegació del Ministeri d'Economia i Hisenda.   
En data 22 de setembre del 2005, té entrada en aquest Servei Territorial de Planificació i Ordenació Territorial de València l'esmentat informe, en el qual, en resum, s'indica el següent:  
Quant a la valoració del sòl, «Es tracta d'un sòl urbà per la qual cosa és aplicable l'article 28, on s'especifica que el valor del sòl es determinarà per aplicació a l'aprofitament resultant del corresponent àmbit de gestió en què estiga inclòs, el valor bàsic de repercussió més específic recollit en les ponències de valors cadastrals. La ponència de valors del municipi d'Aldaia es va aprovar l'any 1995, fixant per al polígon fiscal on s'ubica la parcel·la un valor de repercussió en planta baixa de 140,63 €m² i en plantes altes de 99,61€m². Els aprofitaments considerats en la valoració es corresponen amb l'edificabilitat potencial permesa pel planejament vigent. En la taxació s'han utilitzat dos criteris: S'han aplicat els mòduls bàsics de repercussió, aprovats en l'ordre de desembre del 2000, actualitzant els valors resultants a l'any 2003 mitjançant els coeficients fixats per les lleis de pressupostos generals de l'Estat, d'acord amb l'article 32 de la Llei 1/2004, de 5 de març, pel qual s'aprova el Text Refós de la Llei del Cadastre Immobiliari (valor de repercussió planta baixa, 204,11 €m² i repercussió plantes altes 144,58 €m²). A més s'han pres com a referència valors de mercat, determinant els valors de repercussió d'acord amb la normativa cadastral (valor de repercussió planta baixa 395,00€m² i repercussió plantes altes, 305,00 € m²). La valoració proposada en el projecte d'expropiació es correspon amb el segon criteri que dóna com a resultat valors superiors. Per tant, els criteris de valoració del sòl utilitzats en el projecte de taxació conjunta de referència es consideren conformes als fixats en l'article 28 de la Llei 6/1998.   
Quant a la valoració de les edificacions i els arrendaments. Les edificacions han sigut valorades amb independència del sòl, d'acord amb la normativa cadastral en funció del seu cost de repercussió, corregit segons l'antiguitat, l'ús i l'estat de conservació, tal com s'estableix en l'article 31 punt 2 de la Llei 6/1998. Les indemnitzacions a favor dels arrendataris s'han fixat d'acord amb el que preveu la Llei d'Expropiació Forçosa i la Llei 29/1994, d'Arrendaments Urbans.  
Així, els criteris de valoració de les edificacions i els arrendaments utilitzats en el projecte de taxació conjunta de referència es consideren conformes als fixats en l'article 31 de la Llei 6/1998.  
Quant a la valoració dels drets reals sobre immobles: La valoració dels drets reals s'ha realitzat conforme a la normativa de caràcter fiscal d'acord amb les disposicions sobre expropiació que específicament determina el preu just d'aquests. Així, els criteris de valoració dels drets reals, utilitzats en el projecte de taxació conjunta de referència es consideren conformes als fixats en l'article 32 de la Llei 6/1998. A les valoracions resultants se'ls ha aplicat el premi d'afecció del 5% que estableix l'article 47 de la Llei d'expropiació forçosa. En resum, la valoració duta a terme per a l'expropiació pel procediment de taxació conjunta dels béns immobles, es troba conforme a la normativa vigent.  
Sis. La Comissió Informativa de la Comissió Territorial d'Urbanisme de València, en sessió celebrada el 27 de febrer del 2006, va emetre un informe relatiu al projecte que ens ocupa, complint així el que preceptua en l'article 23 del Decret 201/2003, de 3 d'octubre, del Govern Valencià, pel que s'aprova el Reglament dels Òrgans Urbanístics de la Generalitat Valenciana.  
Fonaments jurídics  
Primer. L'aprovació definitiva dels projectes d'expropiació per taxació conjunta, correspon a la Comissió Territorial d'Urbanisme conforme al que estableixen els apartats del 6 al 8 de l'article 202 del Reglament de Gestió Urbanística, aprovat pel Reial Decret 3.288/1978, de 25 d'agost (d'ara en endavant RGU) i en l'article 10.e) del Reglament d'Òrgans Urbanístics de la Generalitat, aprovat per Decret 201/2003, de 3 d'octubre, del Govern Valencià.  
La resolució d'aprovació definitiva de la Comissió Territorial d'Urbanisme haurà de limitar-se a un mer control de legalitat, sense cap valoració de l'oportunitat del projecte i al mateix temps, la intervenció d'aquest òrgan ho serà sense perjudici de la ulterior actuació del Jurat Provincial d'Expropiació, que serà qui en última instància, si hi ha oposició dels expropiats, resoldrà sobre el preu just. Així les coses, la intervenció de la comissió haurà de limitar-se a la comprovació que la tramitació del projecte s'ha ajustat a la normativa vigent, que la documentació és suficient per a complir els preceptes legals i que el mètode de valoració efectuat s'ha ajustat als procediments legals.  
L'article 23 de la Llei 6/1998, de 13 d'abril, sobre règim del sòl i valoracions (d'ara en endavant LRSV) disposa que «a l'efecte d'expropiació, les valoracions del sòl s'efectuaran d'acord amb els criteris establits en aquesta llei, siga quina siga la finalitat que la motive i la legislació, urbanística o d'un altre caràcter, que la legitime». D'aquesta manera, en aquest simple control de legalitat que ens ocupa, del que es tractarà fonamentalment és de comprovar l'adequació del projecte a aquesta llei i a la normativa complementària.  
Segon. L'expedient s'ha tramitat conforme al que estableixen els articles 138 i següents del Text Refós de la Llei del Sòl de 1976, per la qual cosa s'han complit les garanties procedimentals exigibles.  
La STC de data 11 de juliol de 2001 declara inconstitucional l'article 38 de la Llei del Règim del Sòl i Valoracions, en el qual es regulava que, en la tramitació de les expropiacions per taxació conjunta, el pagament o depòsit de l'import de la valoració establida per l'òrgan competent en aprovar el projecte d'expropiació habilitarà per a ocupar la finca. Això no obstant, i per raó de la declaració d'inconstitucionalitat de la disposició derogatòria del Text Refós de la Llei del Sòl 1992 (efectuada per la STC 61/1997) que derogava la Llei del Sòl de 1976, s'ha vingut a rehabilitar aquest text legal, en l'article 138 del qual es recull el mateix contingut legal que en l'inconstitucional article 38. Per tant, en defecte de regulació autonòmica, i per raó de la clàusula residual de l'article 149.3 de la Constitució, el procediment de taxació conjunta serà el regulat per l'article 138 de la Llei del sòl de 1976.  
Tercer. La tramitació de l'expedient no ha sigut correcta, en faltar la publicació del projecte en el Boletín Oficial del Estado, perquè únicament es va procedir a la informació pública, mitjançant inserció d'edicte en el Butlletí Oficial de la Província, en el Diari Oficial de la Generalitat Valenciana i en un diari no oficial de la província, amb la qual cosa s'incompleix el que estableix l'article 202.3 del Reglament de Gestió Urbanística, que exigeix la publicació en el Boletín Oficial del Estado. Això no obstant, la Comissió Territorial d'Urbanisme considera que pot acceptar-se la interpretació de no resultar exigible la publicació en el Boletín Oficial del Estado, atés que s'ha practicat publicació en el Diari Oficial de la Generalitat Valenciana.  
D'altra banda, el projecte ha d'entendre's complet d'acord amb el que estableix l'article 135 del TRLS de 1976.  
Quart. La valoració del sòl ha d'efectuar-se seguint els criteris de l'article 28 LRSV pel fet de tractar-se de sòl urbà.  
Cinqué. Tal com disposa l'article 203.1 RGU, la resolució de la Comissió Territorial d'Urbanisme implicarà la declaració d'urgència de l'ocupació dels béns i drets afectats.  
A la vista de tot el que antecedeix la Comissió Territorial d'Urbanisme en sessió celebrada el 6 de març del 2006, acorda:  
1. Aprovar definitivament el projecte d'expropiació forçosa per taxació conjunta per a executar els béns i drets de titularitat privada necessaris per a executar la reserva de sòl necessària per a destinar a la xarxa primària de reserves de sòl dotacional dues parcel·les de sòl urbà (situades al c/ Església, núm. 2, i c/ Coladors, núm. 16) d'Aldaia.  
2. Aprovar les valoracions de béns i drets que s'han d'expropiar, com també resoldre totes les al·legacions presentades pels interessats en aquest procediment, d'acord amb els informes de l'ajuntament expropiant que obren en l'expedient administratiu.  
3. Declarar la urgent ocupació dels béns i drets afectats.  
Contra aquest acord que no posa fi a la via administrativa, pel que fa al punt 3, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià, i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà de la data de recepció d'aquesta notificació.  
Si és el cas, les administracions públiques poden formular requeriment d'anul·lació o revocació segons disposa l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa, davant de la secretària autonòmica de Territori i Medi Ambient per analogia amb l'article 74.3.c) de la Llei 5/1983, de 30 de desembre, de Govern Valencià, i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini de dos mesos comptadors a partir de l'endemà de la data de recepció d'aquesta notificació. L'esmentat article 44 de la Llei 29/1998 estableix literalment:  
Art. 44.1. En els litigis entre administracions públiques no cabrà interposar recurs en via administrativa. Això no obstant, quan una administració interpose recurs contenciós administratiu contra una altra, podrà requerir-la prèviament perquè derogue la disposició, anul·le o revoque l'acte, faça cessar o modifique l'actuació material, o inicie l'activitat a què estiga obligada.  
En el supòsit que no formulen el requeriment indicat, les administracions públiques podran interposar, en el termini de dos mesos, comptadors des de la notificació, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveu l'article 46.1 de l'esmentada Llei 29/1998.  
Tot això sense perjudici que es puga exercir qualsevol altre recurs o acció que crega oportú.  
Respecte dels punts 1 i 2 no pot interposar-se cap recurs pel fet de tractar-se d'actes de tràmit que no donen lloc a la impossibilitat de continuar un procediment ni produeixen indefensió.  
Així mateix escau notificar aquesta resolució als interessats titulars de béns que figuren en el projecte d'expropiació, acompanyant aquest còpia del corresponent full de preu just i se'ls comunica que, en el termini dels 20 dies hàbils següents a la recepció d'aquesta notificació podran manifestar per escrit davant d'aquesta Comissió Territorial d'Urbanisme la seua disconformitat amb la valoració establida en l'expedient aprovat. Si en aquest termini els interessats no formulen oposició a la valoració, s'entendrà acceptada la que es fixa en l'acte present d'aprovació de l'expedient, i s'entendrà determinat el preu just definitivament i de conformitat.  
Aquesta comissió donarà trasllat dels fulls d'apreuament impugnats juntament amb l'expedient, al Jurat Provincial d'Expropiació Forçosa de València, i la taxació dels béns es farà d'acord amb els criteris de valoració establits en la Llei sobre Règim del Sòl i Valoracions.  
La qual cosa se certifica amb anterioritat a l'aprovació de l'acta corresponent i a reserva dels termes precisos que se'n deriven, segons ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
València, 6 de març de 2006.. El secretari de la Comissió Territorial d'Urbanisme: Álvaro Aleixandre Ortí.